SA tieners op pad na internasionale wetenskapskouChristiaan Bauman (16) van Hoërskool Waterkloof (Foto verskaf) Twee tieners gaan Suid-Afrika verteenwoordig by die 2019- internasionale wetenskapskou in Taiwan nadat hul wetenskapprojekte van buitengewone gehalte die aandag getrek het by die Eskom Expo vir Jong Wetenskaplikes. Michael Dennis (18) van Potchefstroom Gimnasium en Christiaan Bauman (16) van Hoërskool Waterkloof is deur ŉ paneel van akademici en ander professionele persone gekies ná die Eskom Expo in Oktober 2018 in Gauteng. Die tieners het beoordelaars beïndruk met hul kennis, vindingrykheid en ondersoekmetodes, het Eskom in ŉ verklaring gesê. Dennis het waterbesoedeling ondersoek en ŉ instrument ontwikkel om waterbesoedelingsvlakke te bestuur. Hoë vlakke van fosfaat in water is giftig en versteur die delikate balans van die ekostelsel. Sy uitvinding sal dié fosfaatvlakke kan bestuur. Michael Dennis (18) van Potchefstroom Gimnasium (Foto verskaf) Bauman het ŉ ernstige probleem, wat wêreldwyd ervaar word, getakel, naamlik mynwerkers en ander persone se lewens wat bedreig word of persone wat verdwaal in ondergrondse gebiede soos grotte. Die mees onlangse voorbeeld is die groep van 12 seuns en hul sokkerafrigter wat in ŉ grot in Thailand vasgekeer was. Bauman het ŉ robot geprogrammeer en gebou wat in die grotte ingestuur kan word en waar dit enige teken van lewe sal opspoor, die ruimte op ŉ kaart kan teken en reddingsbeamptes kan bystaan met ander noodsaaklike data. “Die doel van die Eskom Expo is om leerders betrokke te kry in die wetenskapbedryf deur navorsing. Hierdie twee jong wetenskaplikes het hul werk tot ŉ hoër vlak geneem en dit kan vergelyk word met industriestandaarde,” het Parthy Chetty, uitvoerende direkteur van die Eskom Expo, gesê. Die Taiwannese skou vind van 28 Januarie tot 1 Februarie in Taipei plaas. Suid-Afrika neem aan dié skou deel, omdat dit skoliere die geleentheid bied om hul navorsing aan hul eweknieë van ander lande bekend te stel. “Eskom belê al die afgelope twee dekades in die expo vir jong wetenskaplikes, want dit is die perfekte manier om die weg te baan vir toekomstige wetenskaplikes en ingenieurs in ons land,” het Pieter Pretorius, voorsitter van die raad van direkteure van die Eskom Expo, bygevoeg.